พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดร้อยเอ็ด พ.ศ. 2568
ประกาศวันที่ 2025-03-24

content: พระราชกฤษฎีกา กำหนดจำนวน เขตอำนาจ และวันเปิดทำการ ของศาลแขวง ในจังหวัดร้อยเอ็ด พ.ศ. ๒๕๖๘
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ให้ไว้ ณ วันที่ ๒๐ มีนาคม พ.ศ. ๒๕๖๘ เป็นปีที่ ๑๐ ในรัชกาลปัจจุบัน
content: พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว มีพระบรมราชโองการโปรดเกล้าฯ ให้ประกาศว่า โดยที่เป็นการสมควรกำหนดจำนวน เขตอำนาจ และวันเปิดทำการของศาลแขวง ในจังหวัดร้อยเอ็ด
content: อาศัยอำนาจตามความในมาตรา ๑๗๕ ของรัฐธรรมนูญแห่งราชอาณาจักรไทย และมาตรา ๓ วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้
sectionNo: 1
content: มาตรา ๑ พระราชกฤษฎีกานี้เรียกว่า “พระราชกฤษฎีกากำหนดจำนวน เขตอำนาจ และวันเปิดทำการของศาลแขวง ในจังหวัดร้อยเอ็ด พ.ศ. ๒๕๖๘”
sectionNo: 2
content: มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ในจังหวัดร้อยเอ็ดให้มีศาลแขวงหนึ่งศาล คือ ศาลแขวงสุวรรณภูมิมีเขตอำนาจตลอดท้องที่ของอำเภอเกษตรวิสัย อำเภอปทุมรัตต์ อำเภอพนมไพร อำเภอโพนทราย อำเภอสุวรรณภูมิ และอำเภอหนองฮี
sectionNo: 4
content: มาตรา ๔ ให้เปิดทำการศาลแขวงสุวรรณภูมิตั้งแต่วันที่ ๑ เมษายน พ.ศ. ๒๕๖๘ เป็นต้นไป
sectionNo: 5
content: มาตรา ๕ ในระหว่างที่ยังมิได้เปิดทำการศาลแขวงสุวรรณภูมิตามมาตรา ๔ ให้ศาลจังหวัดร้อยเอ็ดมีเขตอำนาจตลอดถึงเขตอำนาจของศาลแขวงสุวรรณภูมิด้วย
sectionNo: 6
content: มาตรา ๖ บรรดาคดีของท้องที่จังหวัดร้อยเอ็ดซึ่งอยู่ในเขตอำนาจของศาลแขวงสุวรรณภูมิและค้างพิจารณาอยู่ในศาลจังหวัดร้อยเอ็ดในวันเปิดทำการศาลแขวงสุวรรณภูมิตามมาตรา ๔ ให้คงพิจารณาพิพากษาต่อไปในศาลจังหวัดร้อยเอ็ด บรรดาคดีของท้องที่ตามที่กำหนดไว้ในวรรคหนึ่ง
sectionNo: 6
content: ซึ่งอยู่ระหว่างที่ศาลจังหวัดร้อยเอ็ดมีคำสั่งให้ผัดฟ้องหรือให้ขังผู้ต้องหาไว้ระหว่างสอบสวน แล้วแต่กรณี ในวันเปิดทำการศาลแขวงสุวรรณภูมิ ให้ศาลจังหวัดร้อยเอ็ดมีอำนาจพิจารณาเกี่ยวกับการผัดฟ้องหรือขังระหว่างสอบสวนนั้นต่อไป
sectionNo: 7
content: มาตรา ๗ ให้ประธานศาลฎีการักษาการตามพระราชกฤษฎีกานี้
content: ผู้รับสนองพระบรมราชโองการ แพทองธาร ชินวัตร นายกรัฐมนตรี
content: หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่ปัจจุบันมีคดีความเข้ามาสู่การพิจารณาพิพากษาของศาลจังหวัดร้อยเอ็ดเป็นจำนวนมาก และมีแนวโน้มที่จะเพิ่มสูงขึ้นเรื่อย ๆ ดังนั้น เพื่อเป็นการอำนวยความยุติธรรมให้แก่ประชาชนในท้องที่ให้สามารถเข้าถึงกระบวนการยุติธรรมได้โดยสะดวก รวดเร็ว ประหยัด
content: เสมอภาค และเป็นธรรม สมควรจัดตั้งศาลแขวงในจังหวัดร้อยเอ็ดหนึ่งศาล มีเขตอำนาจในอำเภอเกษตรวิสัย อำเภอปทุมรัตต์ อำเภอพนมไพร อำเภอโพนทราย อำเภอสุวรรณภูมิ และอำเภอหนองฮี และเปิดทำการตั้งแต่วันที่ ๑ เมษายน พ.ศ. ๒๕๖๘ และโดยที่มาตรา ๓ วรรคหนึ่ง แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง
content: พ.ศ. ๒๔๙๙ บัญญัติว่า ให้ตั้งศาลแขวงตามกฎหมายว่าด้วยพระธรรมนูญศาลยุติธรรมขึ้นในทุกจังหวัด ในจังหวัดหนึ่งจะมีศาลแขวงกี่ศาล และมีเขตอำนาจเพียงใด และจะเปิดทำการได้เมื่อใด ให้ประกาศโดยพระราชกฤษฎีกา จึงจำเป็นต้องตราพระราชกฤษฎีกานี้